Al Arabiya (20.05.2016)
ஸிரியாவில் பெருமளவிலான தமது போராளிகள் கொல்லப்பட்டுள்ளனர் என்பதனை ஹிஸ்புல்லாஹ் பயங்கரவாத அமைப்பின் தலைவர் ஹஸன் நஸ்ரல்லாஹ் வெள்ளியன்று ஏற்றுக் கொண்டுள்ளார்.
இப்படியான மாபெரும் இழப்பினை ஈரானுடன் இணைந்து செயற்படுகின்ற ஷீஆ கிளர்ச்சிக் குழு அதன் தலைவரின் வாயினால் ஏற்றுக் கொள்ளும் முதற்தடவை இதுவாகும்.
தமது உயர்நிலை இராணுவ தளபதியினை கடந்த வாரம் இழந்திருந்த போதிலும், தாம் எத்தனை போராளிகளை இழந்தாலும் தமது குழு ஸிரிய அரசாங்கத்திற்கான ஆதரவினை அதிகரிக்கும் என எச்சரித்திருப்பதன் மூலம் ஸிரிய மக்களுக்கு ஹஸன் நஸ்ரல்லாஹ் மீண்டும் அச்சுறுத்தல் விடுத்துள்ளார்.
"ஸிரியாவில் எமது போராளிகளை அதிகரித்து எமது பலத்தினை தக்கவைப்போம்" என ஹஸன் நஸ்ரல்லாஹ் தெரிவித்தார். ஸிரியாவின் டமஸ்கஸ் அருகே பீரங்கி தாக்குதலில் ஹிஸ்புல்லாஹ் உயர்மட்ட இராணுவ தளபதி முஸ்தபா பத்ரத்தீன் கொல்லப்பட்ட ஒருவாரத்தின் பின்னர் இடம்பெற்ற ஞாபகார்த்த உரையின் போதே இதனைத் தெரிவித்தார்.
"முன்னரைவிட அதிக தளபதிகள் ஸிரியாவுக்கு செல்வார்கள், நாங்கள் பல்வேறு வடிவங்களில் ஸிரியாவினுள் நுழைந்து எமது போராட்டத்தினை தொடர்வோம்" என அவர் மேலும் தெரிவித்தார்.
கிளர்ச்சிக் குழுக்கள் தொடர்பான நிபுணர்களின் கருத்தின்படி, 2013ம் ஆண்டில் இருந்து ஆயிரக்கணக்கான போராளிகளை ஹிஸ்புல்லாஹ் பயங்கரவாதிகள் ஸிரியாவுக்கு அனுப்பியுள்ளதாகவும், ஸிரியாவில் இடம்பெற்ற மோதல்களில் 2000க்கும் மேற்பட்ட அதன் போராளிகள் இதுவரை கொல்லப்பட்டுள்ளதாகவும் தெரிவித்துள்ளனர்.
தமது இராணுவ தளபதி பத்ரத்தீனை கொன்றவர்கள் இஸ்லாமிய தீவிரவாதிகளே என குற்றம் சாட்டியுள்ள ஹிஸ்புல்லாஹ் தீவிரவாதிகள் எந்த அமைப்பின் பெயரினையும் குறிப்பிடவில்லை.
பத்ரத்தீனின் கொலையில் இஸ்ரேல் ஈடுபட்டுள்ளது என்பதற்கு எவ்வித ஆதாரமும் இல்லை என நஸ்ரல்லாஹ் தெரிவித்தார்.
ஸிரிய இராணுவம், ஹிஸ்புல்லாஹ் மற்றும் ஈரானிய போராளிகளின் கட்டுப்பாட்டில் உள்ள ஒரு பகுதியிலேயே முஸ்தபா பத்ரத்தீன் மிக நுட்பமான முறையில் கொல்லப்பட்டமையானது ஷீஆ கிளர்ச்சியாளர்களிடையே மிகப்பெரும் அதிர்ச்சியை ஏற்படுத்தியுள்ளது.